[](http://hu.wikipedia.org/wiki/F%C3%A1jl:Pesti_nemzet%C5%91rs%C3%A9g_z%C3%A1szl%C3%B3.jpg)

ÜNNEPI RAJZPÁLYÁZAT

* – a magyar címer és zászló megünneplésére –

**2015. MÁRCIUS 16.**

**A MAGYAR ZÁSZLÓ ÉS CÍMER ÜNNEPE**

A zászlók és a címerek egy közösség és annak összetartozásának fontos jelképei. Számunkra, magyar emberek számára a nemzeti jelképek különös jelentőséggel bírnak. Ennek legfőbb oka az, hogy bár Magyarország határai nem esnek egybe a magyar nemzet határaival, a nemzet ennek ellenére közös nyelvi, kulturális és történelmi hagyományainál fogva mégis egységes. Nemzeti imádságunk mellett ezért nemzeti összetartozásunk legfontosabb jelképe a magyar zászló és a nemzeti címer.

Tekintettel arra, hogy a jelenleg is használatos vízszintes sávokban elrendezett, piros-fehér-zöld színű lobogó és nemzeti címer – *a nemzeti színről és ország címeréről szóló 1848. évi XXI. törvénycikk* *által* – az 1848–49-es forradalom és szabadságharc idején került használatba és elfogadásra, a magyar Országgyűlés – 45/2014. (XII. 17.) számú határozata – a magyar zászló és címer megünneplésének emléknapjául március 16-át jelölte ki.

Az emléknap tavalyi elfogadása és országgyűlési határozata nyomán újabb ünnepi alkalommal bővült a nemzetegyesítésnek és az Alaptörvényben rögzített nemzeti felelősségviselésnek a jogi alapokon nyugvó eszköztára. Nemzeti jelképeink e napja újabb kapocs lehet az anyaország és az elszakított magyar nemzetrészek között, amely alkalmat és lehetőséget teremt a magyar zászló és címer nemzeti összetartozást jelképező méltó és közös megünneplésére.

**RAJZPÁLYÁZAT MAGYAR DIÁKOK ÉS EGYETEMISTÁK SZÁMÁRA**

A Nemzetstratégiai Kutatóintézet – amely ethoszából következőleg az emléknaphoz kapcsolódó ünnepségek és események szervezésében kiemelt feladatot vállal – az Emberi Erőforrások Minisztériumának Köznevelésért Felelős Államtitkárságával közösen, a Kárpát-hazában, illetve a világban bárhol élő valamennyi magát magyarnak valló diák és egyetemista számára rajzpályázatot hirdet.

A pályázat hat kategóriában kerül kiírásra:[[1]](#footnote-1)

1. kategória: általános iskola I-II. osztály
2. kategória: általános iskola III-IV. osztály
3. kategória: általános iskola V-VI. osztály
4. kategória: általános iskola VII-VIII. osztály
5. kategória: középiskola
6. kategória: egyetem[[2]](#footnote-2)

Az ünnepi rajzpályázat témaköre, tárgya és a kivitelezés eszköztára: A pályázó a magyar zászlót és/vagy címert, a történelmi zászlókat, illetve a székely zászlót a rajz, a grafika, a kollázs illetve a festészet bármelyik (monochrom vagy színes) technikájával megjelenítheti, azt valamely egyéni hangulat, téma, emlékkép vagy történelmi esemény kontextusában ábrázolva. A benyújtott pályamunka az 1-2. kategóriában A4-es formátum, a 3-4. kategóriában A3-as formátum, az 5-6. kategóriában pedig szabadon választott, melynek anyaga papír, karton, farost vagy vászon lehet.

A pályamunkák beküldésének feltételei: Egy pályázó csak egy pályamunkával pályázhat. A pályamű címét, a pályázó nevét, kategóriáját, és elérhetőségét, (amennyiben van) felkészítő tanárának nevét, valamint tanintézményének megnevezését[[3]](#footnote-3) és mellékelt nyilatkozatát tartalmazó pályázatot, a Nemzetstratégiai Kutatóintézet 1368 Budapest, Pf.: 178. postafiók címére várjuk.[[4]](#footnote-4) A pályamunkák beérkezési határideje 2015. március 5. A határidőt követően beérkezett pályamunkákat a zsűri érvénytelennek tekinti.

A díjazottak elismerése: A pályamunkák kategóriánkét kerülnek elbírálásra. A pályázat kiírói a kategóriák első három legjobbnak ítélt pályamunka alkotóját tárgy- illetve könyvjutalomban részesítik. A szervező és befogadó intézmények, hivatalok valamennyi korcsoportban különdíjban is részesítenek egy-egy kiemelkedő tehetségű pályázót. A díjazott pályázók felkészítő tanárai az általuk felkészített pályázó által elért helyezésének megfelelő díjazásban részesülnek.

Az 1-4. kategória helyezetteinek díjazása:

1. díj: 50 000 Ft. értékű tárgy- és könyvjutalom

2. díj: 25 000 Ft. értékű tárgy- és könyvjutalom

3. díj 15 000 Ft. értékű tárgy- és könyvjutalom

Az 5. kategória helyezetteinek díjazása:

1. díj: 100 000 Ft. értékű tárgy- és könyvjutalom

2. díj: 50 000 Ft. értékű tárgy- és könyvjutalom

3. díj: 25 000 Ft. értékű tárgy- és könyvjutalom

Az 6. kategória helyezetteinek díjazása:

1. díj: 150 000 Ft. értékű tárgy- és könyvjutalom

2. díj: 100 000 Ft. értékű tárgy- és könyvjutalom

3. díj: 50 000 Ft. értékű tárgy- és könyvjutalom

A pályázat fővédnökei: **Czunyiné dr. Bertalan Judit**, köznevelésért felelős államtitkár

**Szász Jenő**, a Nemzetstratégiai Kutatóintézet elnöke

A pályázat védnökei: **Wittner Mária**, ’56-os hős

**Németh Szilárd**, országgyűlési képviselő

A pályázat szakmai zsűrije: **Jankovics Marcell**, filmrendező, művelődéstörténész,

illusztrátor, a Magyar Művészeti Akadémia alelnöke

/a zsűri elnöke/

**Erfán Ferenc** festőművész, múzeumigazgató,

a Magyar Művészeti Akadémia rendes tagja

**Keresztes Dóra,** festő- és grafikusművész

**Kobzos Kiss Tamás,** előadóművész, zenetanár,

a Magyar Művészeti Akadémia rendes tagja, a Népművészeti

Tagozat vezetője

**Tóth Norbert** kurátor, a Forrás Művészeti Intézet igazgatója

A pályázat eredményét a Nemzetstratégiai Kutatóintézet a [www.nski.hu](http://www.nski.hu) honlapján teszi közzé. A díjak és elismerések ünnepi keretek között történő átadására 2015. március 16-án kerül sor. A díjazottak az esemény részleteiről külön tájékoztatást kapnak. A Budapesten kívülről érkező helyezettek díjátadóra történő utazását és esetlegesen felmerülő szállását a szervezők biztosítják. A pályázat kiírói a pályamunkákat az alkotó kérésére visszaküldik. A vissza nem kért pályamunkákat a kiírók közintézmények számára ajánlják fel. A pályázattal kapcsolatosan további információkat a [titkarsag@nski.gov.hu](mailto:titkarsag@nski.gov.hu) e-mail címen, illetve a +36 70/436-37-05-ös telefonszámon kérhetnek.

Budapest, 2015. február 10.

1. Az eltérő felosztású iskolarendszer esetén a kornak megfelelő csoportba sorolhatja magát a jelentkező. [↑](#footnote-ref-1)
2. Az aktív egyetemi jogviszony igazolása szükséges. [↑](#footnote-ref-2)
3. A kért adatokat kérjük a pályamű hátuljára olvashatóan ráírni. [↑](#footnote-ref-3)
4. Amennyiben a postai úton történő benyújtás, a pályamű mérete miatt nehézkes vagy nem lehetséges, úgy – a +36 70/436-37-05-ös telefonszámon történő időpont egyeztetést követően – a Nemzetstratégiai Kutatóintézet 1054 Budapest, Nagysándor József u. 8. szám alatti székhelyén személyes átvételre is lehetőség van. [↑](#footnote-ref-4)